มิสยูนิเวิร์สไทยแลนด์

**มิสยูนิเวิร์สไทยแลนด์** () เป็นการประกวดนางงามในราชอาณาจักรไทย เพื่อคัดเลือกตัวแทนของราชอาณาจักรไทยเข้าร่วมประกวดนางงามจักรวาล

## ประวัติ
### ยุคนางสาวไทย

องค์การนางงามจักรวาล (Miss Universe Organization) มอบสิทธิในการจัดหาผู้แทนประเทศไทย เพื่อเข้าประกวดนางงามจักรวาล แก่ชาติเชื้อ กรรณสูต เป็นคนแรก ตั้งแต่ปี พ.ศ. 2527 โดยขณะนั้น คุณชาติเชื้อมีทั้งสถานะของ กรรมการผู้จัดการบริษัท กรุงเทพโทรทัศน์และวิทยุ จำกัด ผู้ดำเนินกิจการสถานีโทรทัศน์สีกองทัพบกช่อง 7 และนายกสมาคมนักเรียนเก่าวชิราวุธวิทยาลัย ในพระบรมราชูปถัมภ์ ที่เป็นผู้ถือสิทธิในชื่อการประกวดนางสาวไทย เขาจึงนำทั้งสององค์กร มาร่วมกันจัดการประกวด*นางสาวไทย* เพื่อส่งผู้ชนะเลิศเป็นผู้แทนประเทศไทย เข้าประกวดนางงามจักรวาลดังกล่าว จนกระทั่งชาติเชื้อเสียชีวิตลง องค์การนางงามจักรวาลจึงสนับสนุนให้ สุรางค์ เปรมปรีดิ์ ผู้เป็นน้องสาวของชาติเชื้อ เป็นผู้ได้รับสิทธิดังกล่าวต่อไป

### ยุคจันทร์ 25 (ปี 2543-2561)
เมื่อปี พ.ศ. 2543 สมาคมนักเรียนเก่าวชิราวุธวิทยาลัย นำชื่อการประกวดนางสาวไทย ไปจัดร่วมกับสถานีโทรทัศน์ไอทีวี ก่อนที่หลังจากปี พ.ศ. 2551 จะย้ายไปจัดร่วมกับบริษัท อสมท จำกัด (มหาชน) โดยสถานีโทรทัศน์โมเดิร์นไนน์ จนถึงปี พ.ศ. 2559 นางสาวไทยถึงกลับมาจัดการประกวดที่ สถานีโทรทัศน์สีกองทัพบกช่อง 7 เช่นเดิม ด้วยกรณีดังกล่าว ช่อง 7 สี จึงก่อตั้งการประกวดในชื่อใหม่ว่า*มิสไทยแลนด์ยูนิเวิร์ส* ต่อมาองค์การนางงามจักรวาล มีมติให้ผู้ถือลิขสิทธิ์ในประเทศต่าง ๆ ทั่วโลก กำหนดชื่อการประกวด และชื่อตำแหน่งนางงามของแต่ละประเทศ โดยใช้คำว่า*มิสยูนิเวิร์ส* และตามด้วยชื่อประเทศนั้น ๆ เป็นผลให้สุรางค์ประกาศเปลี่ยนชื่อการประกวดเป็น *มิสยูนิเวิร์สไทยแลนด์* ในการแถลงข่าวการจัดประกวดในครั้งที่ 13 เมื่อวันที่ 19 มีนาคม พ.ศ. 2555 พร้อมทั้งเปลี่ยนผู้ดำเนินการถ่ายทอดโทรทัศน์ จากช่อง 7 สีไปเป็นสถานีวิทยุโทรทัศน์กองทัพบกช่อง 5 เนื่องจาก บจก.กรุงเทพโทรทัศน์และวิทยุ มีคำสั่งให้สุรางค์พ้นจากทุกตำแหน่ง ตั้งแต่วันที่ 1 มกราคม ปีถัดมา

ต่อมา บริษัท จันทร์ 25 จำกัด ผู้จัดการประกวด เปลี่ยนผู้ดำเนินการถ่ายทอดโทรทัศน์อีกครั้งจาก ททบ.5 ไปเป็นสถานีวิทยุโทรทัศน์ไทยทีวีสีช่อง 3 ตั้งแต่การประกวดในปี พ.ศ. 2557 เป็นต้นไป เนื่องจาก ททบ.5 ต้องปรับปรุงเนื้อหารายการ เป็นบริการสาธารณะเพื่อความมั่นคง ตามที่ กสทช. กำหนด จึงไม่สามารถเผยแพร่การประกวด ซึ่งถือเป็นรายการประเภทบันเทิงต่อไปได้ ประกอบกับทางบริษัท จันทร์ 25 จำกัด ร่วมผลิตละครกับทางบริษัท บีอีซี-เทโร เอ็นเตอร์เทนเม้นท์ จำกัด (มหาชน) และออกอากาศทางไทยทีวีสีช่อง 3 จึงมีความสัมพันธ์อันดีอยู่แล้ว เป็นสองเหตุผลสำคัญ ที่ดำเนินการเปลี่ยนแปลงดังกล่าว

### ยุคทีพีเอ็น (ปี 2562-2567)
ภายหลังในปี พ.ศ. 2562 **บริษัท ทีพีเอ็น 2018 จำกัด** โดยสมชาย ชีวสุทธานนท์, ปิยาภรณ์ แสนโกศิก และณรงค์ เลิศกิตศิริ ได้รับความไว้วางใจจากองค์กรนางงามจักรวาล ให้เป็นผู้ถือลิขสิทธิ์มิสยูนิเวิร์สไทยแลนด์แทนสุรางค์เป็นระยะเวลา 5 ปี ทำให้มีการเปลี่ยนผู้ดำเนินการถ่ายทอดโทรทัศน์อีกครั้งเป็น พีพีทีวี เอชดี ช่อง 36 ที่เคยได้สิทธิ์ถ่ายทอดสดนางงามจักรวาล 2018 ที่ทีพีเอ็นได้รับสิทธิ์จัดการประกวดมาก่อนหน้านี้ ทั้งนี้ ตั้งแต่ปี พ.ศ. 2563 ทีพีเอ็น 2018 ได้มีการเปลี่ยนชื่อบริษัทใหม่เป็น **บริษัท ทีพีเอ็น โกลบอล จำกัด**

หลังจาก บมจ.เจเคเอ็น โกลบอล กรุ๊ป เข้าซื้อกิจการทั้งหมดขององค์กรนางงามจักรวาลจากเอนเดฟเวอร์ไปเมื่อวันที่ 25 ตุลาคม พ.ศ. 2565 จักรพงษ์ จักราจุฑาธิบดิ์ ประธานเจ้าหน้าที่บริหารและกรรมการผู้จัดการใหญ่ของเจเคเอ็นในฐานะเจ้าขององค์กรนางงามจักรวาล กล่าวว่าจะยังไม่มีการเปลี่ยนแปลงผู้ถือลิขสิทธิ์มิสยูนิเวิร์สไทยแลนด์ อีกทั้งกล่าวว่าองค์กรฯ และทีพีเอ็น โกลบอล จะยังคงทำงานร่วมกันต่อไป

### ยุคเอ็มจีไอ (ปี 2568-ปัจจุบัน)
ต่อมาเมื่อวันที่ 17 กุมภาพันธ์ พ.ศ. 2568 คณะกรรมการของบริษัท มิสแกรนด์ อินเตอร์เนชั่นแนล จำกัด (มหาชน) (MGI) ผู้ถือลิขสิทธิ์การประกวดมิสแกรนด์ไทยแลนด์ ได้อนุมัติเข้าซื้อลิขสิทธิ์การประกวดมิสยูนิเวิร์สไทยแลนด์ จากเจเคเอ็น โกลบอล คอนเทนต์ ซึ่งเป็นบริษัทย่อยของเจเคเอ็น โกลบอล กรุ๊ป ที่เป็นเจ้าของร่วมขององค์กรนางงามจักรวาล เป็นระยะเวลา 5 ปี ด้วยมูลค่า 180,000,000 บาท ทำให้ MGI เป็นผู้ถือลิขสิทธิ์มิสยูนิเวิร์สไทยแลนด์แทนทีพีเอ็น โกลบอล ไปโดยปริยาย

ต่อมาเมื่อวันที่ 24 เมษายน พ.ศ. 2568 คณะกรรมการของ MGI ได้อนุมัติให้ต่ออายุสัญญาการถือลิขสิทธิ์การประกวดมิสยูนิเวิร์สไทยแลนด์ที่ทำกับเจเคเอ็น โกลบอล คอนเทนต์ เพิ่มอีก 4 คราว คราวละ 5 ปี รวมระยะเวลาที่ต่อสัญญาทั้งหมด 20 ปี และรวมระยะเวลาการถือลิขสิทธิ์มิสยูนิเวิร์สไทยแลนด์ทั้งหมดเพิ่มเป็น 25 ปี

### เพลงประจำการประกวด
ในปี พ.ศ. 2527 การประกวดนางสาวไทย (ยุคช่อง 7 สีร่วมกับสมาคมนักเรียนเก่าวชิราวุธวิทยาลัยฯ) มีการใช้เพลง *เดือนในหมู่ดาว* (ชื่ออื่น: เธอ, ยอดพธู) ซึ่งขับร้องโดยเต๋อ - เรวัต พุทธินันทน์ เริ่มใช้ครั้งแรกในการประกวดเมื่อปี พ.ศ. 2527 (ต่อมาจัดทำดนตรีและขับร้องใหม่ ใช้ครั้งแรกในการประกวดเมื่อปี พ.ศ. 2535) เป็นเพลงประจำการประกวด

ในปี พ.ศ. 2543 ยุคมิสไทยแลนด์ยูนิเวิร์ส ก็เปลี่ยนมาใช้เพลง*หนึ่งในร้อย* ขับร้องโดยเบิร์ด - ธงไชย แมคอินไตย์ จากนั้นในยุคมิสยูนิเวิร์สไทยแลนด์ สุรางค์นำเพลงเดือนในหมู่ดาว ซึ่งเป็นลิขสิทธิ์ส่วนบุคคลของตน มาให้เบิร์ดขับร้องใหม่ เพื่อใช้กับการประกวดในยุคของสุรางค์

ในปี พ.ศ. 2560 มีการจัดทำเพลง "สู่จักรวาล" เป็นเพลงประจำการประกวดเพลงที่ 3 ซึ่งขับร้องโดย เวลล์ - ดิษย์กรณ์ ดิษยนันทน์ (มิสเตอร์ดี) ส่วน "เดือนในหมู่ดาว" และ "หนึ่งในร้อย" ก็ยังมีการใช้ในเวทีการประกวดเช่นเดิม

ในปี พ.ศ. 2562 หลังจากเปลี่ยนผู้ถือลิขสิทธิ์เป็นทีพีเอ็น จึงได้จัดทำเพลง *หนึ่งเดียวในใจ* (You're the one) ขึ้นมาเป็นเพลงประจำการประกวดเพลงใหม่ ขับร้องโดย อภิวัฒน์ พงษ์วาท (หนึ่ง อีทีซี) และได้เผยแพร่ครั้งแรกในงานแถลงข่าวเปิดตัวผู้เข้าร่วมประกวดมิสยูนิเวิร์สไทยแลนด์ 2019 ในวันที่ 12 มิถุนายน ณ เซ็นทรัล เอ็มบาสซี

ในปี พ.ศ. 2563 ทีพีเอ็นได้จัดทำเพลง *จักรวาลคือเธอ* (You are the Universe) ขึ้นมาเป็นเพลงประจำการประกวดเพลงใหม่ ขับร้องโดย ธนิดา ธรรมวิมล (ดา เอ็นโดรฟิน) และได้เผยแพร่ครั้งแรกในการประกวดรอบออดิชันรอบแรกของมิสยูนิเวิร์สไทยแลนด์ 2020 ในวันที่ 8 กันยายน ณ อินเด็กซ์ ครีเอทีฟ วิลเลจ

## รายชื่อผู้ดำรงตำแหน่ง

## ทำเนียบมิสยูนิเวิร์สไทยแลนด์

ไฟล์:Praveenar Singh First Walk.png|**[[มิสยูนิเวิร์สไทยแลนด์ 2568]]**ปวีนา ซิงห์สระบุรี
ไฟล์:Opal Suchata in Nov 24 (cropped).jpg|**[[มิสยูนิเวิร์สไทยแลนด์ 2567]]**สุชาตา ช่วงศรีกรุงเทพมหานคร
ไฟล์:Anntonia Porsild Miss Supranational Thailand 2019.jpg|**[[มิสยูนิเวิร์สไทยแลนด์ 2566]]**แอนโทเนีย โพซิ้วนครราชสีมา
ไฟล์:Anna Sueangam-iam @ 2022 Sept. 02 THHeadline.png|**[[มิสยูนิเวิร์สไทยแลนด์ 2565]]**แอนนา เสืองามเอี่ยมกรุงเทพมหานคร
ไฟล์:Amanda Obdam 2020.png|**[[มิสยูนิเวิร์สไทยแลนด์ 2563]]**อแมนด้า ออบดัมภูเก็ต
ไฟล์:Paweensuda Drouin, Miss Universe Thailand 2019.jpg|**[[มิสยูนิเวิร์สไทยแลนด์ 2562]]**ปวีณสุดา ดรูอิ้นกรุงเทพมหานคร
ไฟล์:Sophida Kanchanarin 2019.jpg|**[[มิสยูนิเวิร์สไทยแลนด์ 2561]]**โศภิดา กาญจนรินทร์กรุงเทพมหานคร
ไฟล์:Maria Poonlertlarp 2020.jpg|**[[มิสยูนิเวิร์สไทยแลนด์ 2560]]**มารีญา พูลเลิศลาภกรุงเทพมหานคร
ไฟล์:Chalita Suansane.jpg|**[[มิสยูนิเวิร์สไทยแลนด์ 2559]]**ชลิตา ส่วนเสน่ห์สมุทรปราการ
ไฟล์:Aniporn Chalermburanawong 2017.jpg|**[[มิสยูนิเวิร์สไทยแลนด์ 2558]]**อนิพรณ์ เฉลิมบูรณะวงศ์ลำปาง
ไฟล์:Chalita Yaemwannang.jpg|**[[มิสยูนิเวิร์สไทยแลนด์ 2556]]**ชาลิตา แย้มวัณณังค์นครราชสีมา
ไฟล์:Fonthip Watcharatrakul.jpg|**[[มิสไทยแลนด์ยูนิเวิร์ส 2553]]**ฝนทิพย์ วัชรตระกูลสมุทรปราการ
ไฟล์:Farung Yuthithum headshot.jpg|**[[มิสไทยแลนด์ยูนิเวิร์ส 2550]]**ฟ้ารุ่ง ยุติธรรมปทุมธานี


## ดูเพิ่ม
* รางวัลพิเศษมิสยูนิเวิร์สไทยแลนด์
* รายชื่อตัวแทนประเทศไทยในงานประกวดนางงามจักรวาล

## อ้างอิง

## แหล่งข้อมูลอื่น
* 
* 
* 
* 


หมวดหมู่:การประกวดนางงามในประเทศไทย
หมวดหมู่:นางงามจักรวาล